ORDE do 27 de novembro de 2008 pola que se establecen as bases reguladoras para a concesión das indemnizacións por sacrificio obrigatorio de gando nos programas de control e erradicación de enfermidades animais para o ano 2009.
CONSELLERÍA DO MEDIO RURAL — III. OUTRAS DISPOSICIÓNS — 02/12/2008

Conforme o establecido no artigo 21 da Lei 8/2003, do 24 de abril, de sanidade animal e demais lexislación concordante, os titulares dos animais sacrificados de forma obrigatoria na execución de programas de erradicación de tuberculose bovina e brucelose no gando vacún e ovino-cabrún, terán dereito a recibir a correspondente indemnización en función dos baremos aprobados oficialmente.
Así mesmo, os titulares de gando afectado pola lingua azul ou febre catarral ovina terán dereito á correspondente indemnización segundo o suposto que lle corresponda en función da normativa que establece os baremos de indemnización por sacrificio obrigatorio dos animais afectados desta enfermidade.
O Real decreto 3454/2000, do 22 de decembro, polo que se establece e regula o programa integral e coordinado de vixilancia e control das encefalopatías esponxiformes transmisibles dos animais, no seu artigo 9, establece que o sacrificio dos animais, por sospeita e/ou confirmación destas enfermidades, dará dereito a unha indemnización por sacrificio obrigatorio de acordo cos baremos oficialmente establecidos.
Os baremos oficiais son os que están vixentes e publicados no Boletín Oficial del Estado mediante ordes do Ministerio de Agricultura, Pesca e Alimentación ou ben mediante Real decreto. Así, a Orde do 15 decembro de 2000 (BOE 303 do 19 de decembro) establece os baremos de indemnización por sacrificio obrigatorio de animais sospeitosos ou afectados de encefalopatías esponxiformes transmisibles, o Real decreto 1473/2005, do 9 de decembro, (BOE 311 do 29 de decembro) modifica os anexos do Real decreto 1328/2000, do 7 de xullo, polo que se establecen os baremos de indemnización por sacrificio obrigatorio dos animais obxecto de programas nacionais de erradicación de enfermidades, e a Orde APA/1438/2005, do 17 de maio (BOE nº 122, do 23 de maio), modifica a Orde do 15 de decembro de 2000 pola que se establecen os baremos de indemnización por sacrificio obrigatorio de animais afectados de lingua azul.
Ademais, a decisión 2006/759/CE da Comisión que aproba, desde o 1 de xaneiro de 2007, o programa presentado por España para o control da salmonela nas mandas de reprodutoras da especie Gallus gallus, recolle nunha da súas medidas o sacrificio obrigatorio das aves das mandas consideradas infectadas.
As directrices comunitarias sobre axudas estatais ao sector agrario e forestal (2006/C 319/01), no caso das destinadas á loita contra enfermidades animais e vexetais, establecen que poderán concederse compensacións polas perdas sufridas.
As devanditas circunstancias obrigan á Administración autonómica a establecer un marco complementario, que coadxuve ao sector gandeiro a soportar os efectos da declaración da encefalopatía esponxiforme bovina en Galicia, así como facilitar a súa predisposición de cara a un total cumprimento do programa, coñecidas as consecuencias económicas que esta situación ten para o sector produtor de carne en Galicia.
Ademais, esta Administración non se pode abstraer da situación de alarma social creada, polo que ten que adoptar todas as medidas sanitarias precisas que impidan riscos para a saúde pública e dispoñer de todos os medios necesarios que aseguren o cumprimento do programa, entre elas o establecemento duna dotación complementaria polo sacrificio dos animais da explotación.
En consecuencia, de conformidade co previsto no artigo 30.1º.3 do Estatuto de autonomía de Galicia e no uso das facultades que me confire o artigo 14 da Lei 9/2007, do 13 de xullo, de subvencións de Galicia, así como en uso das competencias que me confire a Lei 1/1983, do 22 de febreiro, modificada pola Lei 11/1988, do 20 de outubro, reguladora da Xunta e da súa Presidencia,
DISPOÑO:
Artigo 1º.-Obxecto.
O obxecto desta orde é o establecemento das bases reguladoras para a concesión das indemnizacións a que teñen dereito os titulares de animais e/ou produtos sacrificados e /ou destruídos por motivo de erradicación de enfermidades animais, no ano 2009.
Artigo 2º.-Beneficiarios.
Poderán ser beneficiarios da indemnización conforme o establecido no artigo 3º:
1. Os titulares dos animais que se sacrifiquen por reaccionaren ás probas diagnósticas de tuberculose bovina, brucelose e lingua azul no gando vacún, ovino e cabrún ou por ter convivido con animais enfermos e que sexan considerados sospeitosos polos veterinarios actuantes, ademais daqueles supostos recollidos na Lei de sanidade animal e na normativa estatal básica de desenvolvemento dos programas sanitarios de cada enfermidade.
2. Os titulares dos animais e os seus produtos de calquera especie sacrificados e/ou destruídos por motivos de sospeita e/ou confirmación da presenza dalgunha das encefalopatías esponxiformes transmisibles.
3. Os titulares dos animais e produtos da especie Gallus gallus sacrificados/destruídos por orde da autoridade competente dentro do programa nacional de control de salmonela.
4. Os titulares das aves e produtos sacrificadas/destruídos pola aparición dun foco de influeza aviaria.
Artigo 3º.-Contía das axudas.
1. As contías das indemnizacións serán as que correspondan en cada momento segundo os baremos ou prezos oficiais oficialmente aprobados polo Ministerio de Agricultura, Pesca e Alimentación.
2. No caso dos produtos destruídos por motivo das encefalopatías esponxiformes transmisibles cando a aplicación dos prezos citados non alcande o valor medio normal nos mercados de referencia, farase unha taxación a prezo de mercado.
Artigo 4º.-Requisitos.
Para poder ter dereito ás indemnizacións establecidas nesta orde é imprescindible o cumprimento estrito da normativa en vigor sobre sanidade animal, programas de erradicación de enfermidades animais e vixilancia epidemiolóxica das encefalopatías esponxiformes transmisibles. Esta normativa recóllese na Lei 8/2003, do 24 de abril, de sanidade animal; Regulamento de epizootias, do 4 de febreiro de 1955; Real decreto 2611/1996, do 20 de decembro, polo que se regulan os programas nacionais de erradicación das enfermidades dos animais; Regulamento (CE) 999/2001, do Parlamento Europeo e do Consello, referente á vixilancia epidemiolóxica e aos controis das encefalopatías esponxiformes transmisibles e as súas posteriores modificacións; Regulamento (CE) 1774/2002, do Parlamento Europeo e do Consello, polo que se establecen as normas sanitarias aplicables aos subprodutos animais non destinados ao consumo humano; Real decreto 650/1994, do 15 de abril, polo que se establecen medidas xerais de
loita contra determinadas enfermidades dos animais e medidas específicas contra a enfermidade vesicular porcina; Decisión 2006/759/CE da Comisión, do 8 de novembro de 2006, pola que se aproba o programa presentado por España para o control da salmonela nas mandas de reprodutoras da especie Gallus gallus, O Real decreto 445/2007, do 3 de abril, polo que se establecen medidas de loita contra a influenza aviaria e en todas aquelas normas de desenvolvemento en materia de sanidade animal.
Artigo 5º.-Financiamento.
As indemnizacións establecidas nesta orde, así como as correspondentes aos animais sacrificados ou produtos destruídos que non puideron ser tidos en conta por presentar os certificados de sacrificio ou destrución con posterioridade ao pechamento do exercicio orzamentario anterior, aboaranse con cargo ás seguintes aplicacións orzamentarias dos orzamentos xerais da Comunidade Autónoma de Galicia para o ano 2009:
-2009.11.03.713E.470.0. Gastos derivados da loita contra a EEB, destínase inicialmente un importe de 455.260 .
-2009.11.03.713E.770.0. Programas sanitarios especiais, destínase inicialmente un importe de 1.155.000 .
Os importes citados serán incrementados na medida necesaria para que poidan ser atendidas todas as indemnizacións.
A concesión da axuda estará condicionada á aprobación da Lei de orzamentos xerais da Comunidade Autónoma de Galicia para o ano 2009, de acordo co artigo 5 da Orde do 11 de febreiro de 1998 pola que se regula a tramitación anticipada de expedientes de gasto, modificada pola Orde do 27 de novembro de 2000 e pola Orde do 25 de outubro de 2001.
Artigo 6º.-Tramitación.
1. O procedemento iniciarase nas delegacións provinciais da Consellería do Medio Rural unha vez recibidos os xustificantes de sacrificio das reses ou destrución de produtos.
2. Os beneficiarios terán a obriga de facilitar toda a información que lles sexa requirida polo órgano xestor, así como pola Intervención Xeral da Comunidade Autónoma, o Consello de Contas e o Tribunal de Contas no exercicio das súas funcións de fiscalización e control.
Artigo 7º.-Resolución e notificación.
Unha vez comprobados os requisitos exixidos nos artigos anteriores, polas delegacións provinciais da Consellería do Medio Rural e pola Dirección Xeral de Produción, Industrias e Calidade Agroalimentaria:
1. Emitirase resolución do conselleiro do Medio Rural de aprobación ou denegación da indemnización en que se especificarán os recursos que procedan. Contra esta resolución poderá interpoñerse recurso potestativo de reposición ante o conselleiro do Medio Rural no prazo dun mes contado desde o día seguinte ao da súa notificación.
2. A resolución notificarase na forma prevista no artigo 59 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro. No caso de que transcorridos tres meses desde a presentación do xustificante do sacrificio ou destrución dos animais ou produtos afectados, non se rexistrase resolución expresa, poderá entenderse desestimada a indemnización. Transcorrido o dito prazo, o interesado disporá de tres meses contados a partir do día seguinte a aquel en que se entenda desestimada a indemnización para interpoñer recurso potestativo de reposición ante o conselleiro do Medio Rural.
Cabe interpoñer directamente recurso contencioso-administrativo ante o órgano xurisdicional contencioso-administrativo competente no prazo de dous meses a partir do día seguinte ao da notificación da resolución, se é expresa.
3. Así mesmo, a tramitación da indemnización leva implícita a autorización para o tratamento dos datos para os efectos do disposto en referencia ao rexistro público de subvencións no artigo 16 da Lei 9/2007, do 13 de xuño, de subvencións de Galicia.
Artigo 8º.-Compatibilidade.
As axudas reguladas por esta orde serán compatibles con calquera outra que poida obterse de distintas administracións para esta finalidade, sempre e cando non se supere o valor do animal sacrificado.
Artigo 9º.-Reintegro.
O incumprimento polo beneficiario de calquera das condicións establecidas nesta orde dará lugar á perda do dereito e á devolución, se é o caso, das cantidades indebidamente percibidas, sen prexuízo doutras responsabilidades a que houber lugar (artigo 37 da Lei 38/2003, do 17 de novembro, xeral de subvencións).
Disposición adicional
Nos aspectos non contidos nesta orde, observarase o disposto na Lei 38/2003, do 17 de novembro, xeral de subvencións.
Disposicións derradeiras
Primeira.-Facúltase o director xeral de Produción, Industria e Calidade Agroalimentaria para ditar as disposicións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de novembro de 2008.
Alfredo Suárez Canal
Conselleiro do Medio Rural